Document ID: 32009D0992

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2009
όσον αφορά τις ελάχιστες απαιτήσεις για τα δεδομένα που πρέπει να εγγράφονται στα εθνικά ηλεκτρονικά μητρώα των επιχειρήσεων οδικών μεταφορών
[κοινοποιηθείσα υπό τον αριθμό Ε(2009) 9959]
(Κείμενο που παρουσιάζει ενδιαφέρον για τον ΕΟΧ)
(2009/992/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ (1), και ιδίως το άρθρο 16,
Εκτιμώντας τα ακόλουθα:
(1)
Το άρθρο 16 παράγραφος 1 του κανονισμού (ΕΚ) αριθ. 1071/2009 ορίζει ότι κάθε κράτος μέλος οφείλει να τηρεί εθνικό ηλεκτρονικό μητρώο των επιχειρήσεων οδικών μεταφορών στις οποίες έχει χορηγηθεί άδεια άσκησης επαγγέλματος οδικού μεταφορέα από αρμόδια αρχή που αυτό έχει καθορίσει. Στα δεδομένα που περιέχονται στο εθνικό ηλεκτρονικό μητρώο πρέπει να περιλαμβάνονται τουλάχιστον τα δεδομένα που καθορίζονται στο άρθρο 16 παράγραφος 2 του κανονισμού. Επιπλέον, δεδομένα όπως είναι η ημερομηνία και ο τόπος γέννησης των φυσικών προσώπων πρέπει επίσης να περιλαμβάνονται, προκειμένου να διασφαλίζεται η σωστή ταυτοποίηση των εμπλεκομένων ατόμων.
(2)
Ο κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (2) και ο κανονισμός (ΕΚ) αριθ. 1073/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση κοινών κανόνων πρόσβασης στη διεθνή αγορά μεταφορών με πούλμαν και λεωφορεία (3) απαιτούν, επίσης, την εγγραφή ορισμένων δεδομένων στα εν λόγω ηλεκτρονικά μητρώα.
(3)
Οι διατάξεις για την προστασία των προσωπικών δεδομένων, όπως καθορίζονται ειδικότερα από την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (4), εφαρμόζονται στην επεξεργασία οιωνδήποτε προσωπικών δεδομένων δυνάμει του κανονισμού (ΕΚ) αριθ. 1071/2009.
(4)
Προκειμένου να διευκολυνθεί η διασύνδεση των εθνικών ηλεκτρονικών μητρώων όπως απαιτείται από το άρθρο 16 παράγραφος 5 του κανονισμού (ΕΚ) αριθ. 1071/2009, η Επιτροπή οφείλει να εκδώσει, σύμφωνα με το άρθρο 16 παράγραφος 1 του παρόντος κανονισμού, απόφαση για τις ελάχιστες απαιτήσεις όσον αφορά τα δεδομένα που πρέπει να περιέχονται στα εθνικά ηλεκτρονικά μητρώα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ελάχιστες απαιτήσεις όσον αφορά τα δεδομένα που πρέπει να περιέχονται στα εθνικά ηλεκτρονικά μητρώα που θεσπίζονται από τα κράτη μέλη σύμφωνα με το άρθρο 16 παράγραφος 1 του κανονισμού (ΕΚ) αριθ. 1071/2009 καθορίζονται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2009.

Labels: 10
8
9
12